永嘉證道歌
作者：玄覺
朝代：唐

paragraphs: 君不見，絕學無爲閒道人，不除妄想不求真。
無明實性即佛性，幻化空身即法身。
法身覺了無一物，本源自性天真佛。
五陰浮雲空去來，三毒水泡空出沒。
證實相，無人法，剎那滅却阿鼻業。
若將妄語誑衆生，自招拔舌塵沙劫。
頓覺了，如來禪，六度萬行體中圓。
夢裏明明有六趣，覺後空空無大千。
無罪福，無損益，寂滅性中莫問覓。
比來塵鏡未曾磨，今日分明須剖析。
誰無念？誰無生？若實無生無不生。
喚取機關木人問，求佛施功早晚成。
放四大，莫把提，寂滅性中隨飲啄。
諸行無常一切空，即是如來大圓覺。
決定說，表真僧，有人不許任情徵。
直（一作「真」）截根源佛所叩，摘葉尋枝我不能。
摩尼珠，人不識，如來藏裏親收得。
六般神用空不空，一顆圓光色非色。
淨五眼，得五力，唯證乃知難可測。
鏡裏看形見不片，水中捉月爭拈得。
常獨行，常獨步，達者同遊湼槃路。
調古神清風自高，貌悴骨剛人不顧。
窮釋子，口稱貧，實是身貧道不貧。
貧則身常披縷褐，道則心藏無價珍。
無價珍，用無盡，利物應機終不吝。
三身四智體中圓，八解六通心地印。
上士一決一切了，中下多聞多不信，但自懷中解垢衣，誰能向外誇精進。
從他謗，任他非，把火燒天徒自疲。
我聞恰似飲甘露，銷融頓入不思議。
觀惡言，是功德，此即成吾善知識。
不因訕謗成冤親，何表無生慈忍力。
宗亦通，說亦通，定慧圓明不滯空。
非但我今獨達了，恆沙諸佛體皆同。
師子吼，無畏說，百獸聞之皆腦裂。
香象奔波失却威，天龍寂聽生欣悅。
遊江海，涉山川，尋師訪道爲參禪。
自從認得曹谿路，了知生死不相關。
行亦禪，坐亦禪，語默動靜體安然。
縱遇鋒刀常坦坦，假饒毒藥也閒閒。
我師得見然燈佛，多劫曾爲忍辱仙。
幾迴生，幾迴死，生死悠悠無定止。
自從頓悟了無生，於諸榮辱何憂喜。
入深山，住蘭若，岑崟幽邃長松下。
優遊靜坐野僧家，闃寂安居實蕭灑。
覺即了，不施功，一切有爲法不同。
住相布施生天福，猶如仰箭射虛空。
勢力盡，箭還墜，招得來生不如意。
爭似無爲實相門，一超直入如來地。
但得本，莫愁末，如淨瑠璃含寶月。
既能解此如意珠，自利利他終不竭。
江月照，松風吹，永夜清宵何所爲？
佛印戒珠心地印，霧露雲霞體上衣。
降龍鉢，解虎錫，兩股金環鳴歷歷。
不是標形虛事持，如來寶杖親踪跡。
不求真，不斷妄，了知二法空無相。
無相無空無不空，即是如來真實相。
心鏡明，鑒無礙，廓然瑩徹周沙界。
萬象森羅影現中，一顆圓光非內外。
豁達空，撥因果，漭漭蕩蕩招殃禍。
棄有著空病亦然，還如避溺而投火。
捨妄心，取真理，取捨之心成巧僞。
學人不了用修行，深成認賊將爲子。
損法財，滅功德，莫不由斯心意識。
是以禪門了却心，頓入無生知見力。
大丈夫，秉慧劍，般若鋒兮金剛燄。
非但能摧外道心，早曾落却天魔膽。
震法靁，擊法鼓，布慈雲兮灑甘露。
龍象蹴蹋潤無邊，三乘五戒皆惺悟。
雪山肥膩更無雜，純出醍醐我常納。
一性圓通一切性，一法徧含一切法，一月普現一切水，一切水月一月攝。
諸佛法身入我性，我性還共如來合。
一地俱足一切地，非色非心非行業。
彈指圓成八萬門，剎那滅却阿鼻業。
一切數句非數句，與吾靈覺何交涉。
不可毀，不可讚，體若虛空勿涯岸。
不離當處常湛然，覓則知君不可見。
取不得，捨不得，不可得中只麽得。
默時說，說時默，大施門開無壅塞。
有人問我解何宗，報道摩訶般若力。
或是或非人不識，逆行順行天莫測。
吾早曾經多劫修，不是等閒相誑惑。
建法幢，立宗旨，明明佛敕曹溪是。
第一迦葉首傳燈，二十八代西天記。
法東流，入此土，菩提達摩爲初祖。
六代傳衣天下聞，後人得道何窮數。
真不立，妄本空，有無俱遣不空空。
二十空門元不著，一性如來體自同。
心是根，法是塵，兩種猶如鏡上痕。
痕垢盡除光始現，心法雙忘性即真。
嗟末法，惡時世，衆生福薄難調制。
去聖遠兮邪見深，魔強法弱多怨害。
問說如來頓教門，恨不滅除令瓦碎。
作在心，殃在身，不須冤訴更尤人。
欲得不招無閒業，莫謗如來正法輪。
旃檀林，無雜樹，鬱密深沈師子住。
境靜林間獨自遊，走獸飛禽皆遠去。
師子兒，衆隨後，三歲便能大哮吼。
若是野干逐（一作「隨」）法王，百年妖怪虛開口。
圓頓教，勿人情，有疑不決直須爭。
不是山僧逞人我，修行恐落斷常坑。
非不非，是不是，差之毫釐失千里。
是即龍女頓成佛，非即善星生陷墜。
吾早年來積學問，亦曾討疏尋經論。
分別名相不知休，入海算沙徒自困。
却被如來苦訶責，數他珍寶有何益。
從來蹭蹬覺虛行，多年枉作風塵客。
種性邪，錯知解，不達如來圓頓制。
二乘精進勿道心，外道聰明無智慧。
亦愚癡，亦小騃，空拳指上生實解。
執指爲月枉施功，根境法中虛揑怪。
不見一法即如來，方得名爲觀自在。
了即業障本來空，未了應須償夙債。
饑逢玉膳不飡，病遇醫王爭得差。
在欲行禪知見力，火中生蓮終不壞。
勇施犯重悟無生，早時成佛於今在。
師子吼，無畏說，深嗟懵懂頑皮靼（音折）。
祇知犯重障菩提，不見如來開秘訣。
有二比丘犯婬殺，波離螢光增罪結。
維摩大士頓除疑，猶如赫日銷霜雪。
不思議，解脫力，妙用恆沙也無極。
四事供養敢辭勞，萬兩黃金亦銷得。
粉骨碎身未足酬，一句了然超百億。
法中王，最高勝，河沙如來同共證。
我今解此如意珠，信受之者皆相應。
了了見，無一物，亦無人，亦無佛。
大千沙界海中漚，一切聖賢如電拂。
假使鐵輪頂上旋，定慧圓明終不失。
日可冷，月可熱，衆魔不能壞真說。
象駕崢嶸謾進途，誰見螗螂能拒轍。
大象不遊於兔徑，大悟不拘於小節。
莫將管見誑蒼蒼，未了吾今爲君決。
（見《四部叢刊三編》影宋本《景德傳燈錄》卷三十、冒廣生刊《永嘉詩人祠堂叢刻》第一冊釋玄覺《永嘉集》附錄）（按：《永嘉集》附錄楊億《無相大師行狀》云：「著《禪宗悟修圓旨》，自淺之深，慶州刺史魏靜緝而序之成十篇，目爲《永嘉集》，及《證道歌》一首，並盛行於世云爾。
」）。